
48. sjednice Vijeća Gradske četvrti Brezovica,
održane 24. ožujka 2025. (ponedjeljak) u sjedištu Gradske četvrti Brezovica,
 Brezovička cesta 100, s početkom u 16,00 sati.

Nazočni članovi Vijeća Gradske četvrti Brezovica: 
Irena Borovina, Tomislav Cavrić, Vladimir Iviček, Ivica Kovačić, Ivica Mavračić (prisutan od 2. točke dnevnog reda), Ivan Pucko, Marina Pucević, Srećko Tatar i Nenad Žugaj.

Opravdano odsutni članovi Vijeća Gradske četvrti Brezovica:
Zdravko Harmicar i Zlatko Katulić.

Nazočni službenici i djelatnici:
- Ana Pavičić-Kaselj, pročelnica Gradskog ureda za gospodarstvo, ekološku održivost i strategijsko planiranje
- Novela Rimay Ferenčak, voditeljica Odjela za postupak izrade i donošenja Prostornog plana Grada Zagreba, Gradski ured za gospodarstvo, ekološku održivost i strategijsko planiranje
- Hrvoje Babić, stručni savjetnik u Odjelu za postupak izrade i donošenja Prostornog plana Grada Zagreba, Gradski ured za gospodarstvo, ekološku održivost i strategijsko planiranje
- Petar Vukelić, Gradski ured za mjesnu samoupravu, promet, civilnu zaštitu i sigurnost
- Valentin Kovačević, viši stručni referent za rad tijela mjesne samouprave, Gradski ured za mjesnu samoupravu, promet, civilnu zaštitu i sigurnost
- Nives Mornar, pomoćnica ravnatelja Zavoda za prostorno uređenje Grada Zagreba
.- Jasmina Sirovec Vanić, voditeljica područja Zavoda za prostorno uređenje Grada Zagreba
- Marta Turk, stručna suradnica, Zavod za prostorno uređenje Grada Zagreba
- Danijel Zdolc, stručni suradnik, Zavod za prostorno uređenje Grada Zagreba
- Mirna Barac, stručna suradnica, Zavod za prostorno uređenje Grada Zagreba
- Ivan Nemet, stručni suradnik, Zavod za prostorno uređenje Grada Zagreba
- Ana Topić, stručna suradnica, Zavod za prostorno uređenje Grada Zagreba.


Predsjednik konstatira da je na sjednici nazočno 8 od 11 članova Vijeća, čime su stečeni uvjeti za raspravu i pravovaljano odlučivanje te otvara 48. sjednicu Vijeća.
Prije utvrđivanja dnevnog reda, predsjednik otvara raspravu o zapisniku 47. sjednice Vijeća Gradske četvrti Brezovica.
S obzirom na to da se nitko ne javlja za riječ, zapisnik daje na glasovanje.
Jednoglasno (8 “za“) je usvojen zapisnik 47. sjednice.

Predsjednik konstatira da su članovi Vijeća primili prijedlog dnevnog reda te obrazlaže potrebu za izmjenom i dopunom dnevnog reda. Predložio je da se s dnevnog reda povuče točka Prijedlog zaključka o izmjeni i dopuni Plana komunalnih aktivnosti Gradske četvrti Brezovica u 2025. s obzirom na to da još nisu dostupne potpune informacije o objektu hrvačkog kluba. Također je predložio da se dnevni red nadopuni sljedećim točkama:
- Prijedlog zaključka o davanju mišljenja na Prijedlog Zaključka o kupnji nekretnine (u svrhu izgradnje prometnice A1 unutar UPU USA škola, s komunalnom i drugom infrastrukturom, propustom i izgradnjom retencijskog bazena u Zagrebu)
- Prijedlog zaključka o davanju mišljenja na Prijedlog Zaključka o ponudi naknade za zemljište preneseno u vlasništvo Grada Zagreba (zemljište oznake z.k.č. 2926/8, Topolovke oranica, upisane zk.ul. 817 k.o. Brezovica – parcela Dječjeg vrtića Brezovica u sklopu UPU USA Škola Brezovica)
- Prijedlog zaključka o prijedlogu lokacija za postavljanje Viktorija zdenaca
Predsjednik Vijeća daje na glasovanje prijedlog da se točka Prijedlog zaključka o izmjeni i dopuni Plana komunalnih aktivnosti Gradske četvrti Brezovica u 2025. izostavi iz dnevnog reda, a potom i pojedične prijedlog da se dnevni red dopuni navedenim točkama.
Vijeće je jednoglasno (8 "za") usvojilo izostavljanje navedene točke, a potom pojedinačno i dopunu dnevnog reda. Predložene izmjene i dopune postaju sastavni dio prijedloga dnevnog reda.
Predsjednik Vijeća potom daje na glasovanje izmijenjeni i dopunjeni prijedlog dnevnog reda.
Vijeće je jednoglasno (8 "za") usvojilo dnevni red.


DNEVNI RED:

1. Prijedlog zaključka o davanju mišljenja na Prijedlog Urbanističkog plana uređenja Desprim
2. Prijedlog zaključka o davanju mišljenja na Prijedlog Urbanističkog plana uređenja Zadvorsko
3. Prijedlog zaključka o stavljanju izvan snage Zaključka o preraspodjeli sredstava u Financijskom planu Gradske četvrti Brezovica za 2025.
4. Prijedlog zaključka o prijedlogu promjeni trase prometovanja autobusne linije
132 Savski most – Goli Breg - Brezovica
5. Prijedlog zaključka o prijedlogu suorganizacije tradicijskih manifestacija 
kao načina zaštite nematerijalne kulturne baštine
6. Prijedlog zaključka o davanju mišljenja na Prijedlog zaključka o kupnji nekretnine (u svrhu izgradnje prometnice A1 unutar UPU USA škola, s komunalnom i drugom infrastrukturom, propustom i izgradnjom retencijskog bazena u Zagrebu)
7. [bookmark: _Hlk193960891]Prijedlog zaključka o davanju mišljenja na Prijedlog zaključka o ponudi naknade za zemljište preneseno u vlasništvo Grada Zagreba (zemljište oznake z.k.č. 2926/8, Topolovke oranica, upisane zk.ul. 817 k.o. Brezovica (parcela Dječjeg vrtića Brezovica u sklopu UPU USA ŠKOLA Brezovica)
8. Prijedlog zaključka o prijedlogu lokacija za postavljanje Viktorija zdenaca
9. Pitanja, prijedlozi i prigovori

Ad. 1. Prijedlog zaključka o davanju mišljenja na Prijedlog Urbanističkog plana uređenja Desprim

	Predsjednik Vijeća, Tomislav Cavrić, informira članove o Prijedlogu zaključka i otvara raspravu. U raspravi sudjeluju Tomislav Cavrić, Vladimir Iviček, Marina Pucević, Ivan Pucko, Srećko Tatar, Nives Mornar, Novela Rimay Ferenčak i Ana Pavičić-Kaselj.
Tomislav Cavrić postavlja pitanje o komentarima na primjedbe građana vezane uz planove, na što Novela Rimay Ferenčak odgovara da je za UPU Desprim zaprimljeno 35 primjedbi, a za UPU Zadvorsko njih 55. Ističe kako su trenutačno u fazi izrade izvješća s javne rasprave te da slijedi obrada primjedbi. Nakon završetka tog procesa, primjedbe utvrđuje gradonačelnik, a potom će se objaviti konačni prijedlog plana.
Nives Mornar objašnjava da je većina primjedbi odbijena jer predložene primjedbe nisu bile u skladu sa stručnim rješenjima. Također napominje da nastaju poteškoće kada imovinsko-pravni odnosi nisu riješeni. Navodi kako je današnja sjednica prvenstveno sazvana zbog primjedbe Vijeća vezane uz kapacitete planiranih predškolskih ustanova. Pojasnila je da su za planiranje kapaciteta korišteni podaci koje je dostavio Gradski ured za obrazovanje, sport i mlade.
Tomislav Cavrić, Marina Pucević i Vladimir Iviček ističu da se na području Brezovice intenzivno gradi te da su mnoge novodoseljene obitelji prisiljene koristiti usluge vrtića i škola u drugim kvartovima, najčešće ondje gdje su prethodno živjele. Naglašavaju da često prođe više godina od trenutka useljenja do formalne prijave prebivališta i evidentiranja u službenim podacima. Tomislav Cavrić postavlja i pitanje o otkupu prometnica koje su definirane UPU-om.
Nives Mornar odgovara da će, ako ne dođe do dogovora nakon izdavanja lokacijske dozvole, biti pokrenut postupak izvlaštenja.
/ U 16:26 na sjednicu dolazi pročelnica Gradskog ureda za gospodarstvo, ekološku održivost i strategijsko planiranje, Ana Pavičić-Kaselj. /
Ana Pavičić-Kaselj naglašava potrebu za prikupljanjem i analizom lokacijskih, građevinskih i uporabnih dozvola iz posljednjih deset godina na području Gradske četvrti Brezovica. Ističe da bi ti podaci omogućili Gradskom uredu za obrazovanje, sport i mlade bolju procjenu i prilagodbu kapaciteta vrtića. Predlaže da se sastanak ponovi za dva tjedna, nakon provedene analize. Također predlaže da se na sljedećem sastanku održi prezentacija o prometnim rješenjima za UPU Desprim kako bi se omogućila informirana rasprava.
Prijedlog je prihvaćen od strane predstavnika Vijeća Gradske četvrti Brezovica i Zavoda za prostorno uređenje Grada Zagreba.
Nakon završene rasprave, predsjednik Vijeća daje Prijedlog zaključka na glasovanje.
Vijeće je jednoglasno (8 "za") donijelo zaključak.


Z A K L J U Č A K
o davanju mišljenja na Prijedlog Urbanističkog plana uređenja Desprim

1. Vijeće Gradske četvrti Brezovica upoznalo se s Prijedlogom Urbanističkog plana uređenja Desprim, koji je bio izložen u javnoj raspravi od 15. siječnja do 13. veljače 2025. godine, te s prigovorima građana na izneseni Prijedlog.
2. Nakon razmatranja dostavljenih primjedbi, posebice onih koje se odnose na prometno rješenje, zaštitu zelenih površina uz potok Močirad te potrebu planiranja većeg prostora za dječji vrtić u središnjoj zoni naselja Desprim, Vijeće Gradske četvrti Brezovica predlaže nadležnim gradskim tijelima da razmotre izmjenu Prijedloga.
3. Ovaj će zaključak biti dostavljen Gradskom uredu za gospodarstvo, ekološku održivost i strategijsko planiranje – Sektoru za strategijsko i prostorno planiranje i Zavodu za prostorno uređenje Grada Zagreba.

Ad. 2. Prijedlog zaključka o davanju mišljenja na Prijedlog Urbanističkog plana uređenja Zadvorsko
Predsjednik Vijeća, Tomislav Cavrić, informira članove o Prijedlogu zaključka te otvara raspravu. U raspravi sudjeluju Tomislav Cavrić, Nives Mornar, Novela Rimay Ferenčak i Ana Pavičić-Kaselj.
Ana Pavičić-Kaselj traži mišljenje Zavoda za prostorno uređenje Grada Zagreba o prijedlogu Vijeća Gradske četvrti Brezovica vezanom uz UPU Zadvorsko. Novela Rimay Ferenčak pojašnjava da bi predložene izmjene u planu zahtijevale provedbu nove javne rasprave. Ana Pavičić-Kaselj predlaže da se ova tema ponovno razmotri na idućem sastanku, nakon što se prikupe podaci o porastu broja stanovnika.
Prijedlog je podržan od strane predstavnika Vijeća Gradske četvrti Brezovica i predstavnika Zavoda za prostorno uređenje Grada Zagreba.
Tomislav Cavrić postavlja pitanja o stanju projekata UPU USA Škola i UPU SRC Brezovica. Nives Mornar ističe potrebu za dodatnim informacijama o sadržajima koji bi bili potrebni u sklopu SRC Brezovica.
Ana Pavičić-Kaselj predlaže provedbu ankete u školama i sportskim društvima na području Gradske četvrti Brezovica, a rezultati bi se zatim dostavili Zavodu za prostorno uređenje Grada Zagreba.
Tomislav Cavrić skreće pozornost na problem različitih zona komunalnog doprinosa u sklopu UPU USA Škola. Podsjeća da je 2012. godine zona promijenjena iz četvrte u prvu te navodi da do danas nije zaprimljeno očitovanje na molbu za vraćanje u četvrtu zonu.
Ana Pavičić-Kaselj predlaže da se službeni upit uputi nadležnom gradskom upravnom tijelu te napominje kako će se predmet provjeriti.
Nakon kraće rasprave, predsjednik Vijeća daje Prijedlog zaključka na glasovanje.
Vijeće je jednoglasno (8 "za") donijelo zaključak.
[bookmark: _Hlk86056386]Z A K L J U Č A K
o davanju mišljenja na Prijedlog Urbanističkog plana uređenja Zadvorsko

1. Vijeće Gradske četvrti Brezovica upoznalo se s Prijedlogom Urbanističkog plana uređenja Zadvorsko, koji je bio izložen u javnoj raspravi od 15. siječnja do 13. veljače 2025. godine, te s prigovorima građana na izneseni Prijedlog.
2. Vijeće nakon razmatranja dostavljenih primjedbi, podržava inicijativu građana da se sportsko-rekreacijska zona planira unutar prostornog bloka između prometnica, uz zonu javne i društvene namjene (D4), gdje bi se smjestili predškolski objekt i javni park. Vijeće podržava prijedlog povećanja površine javne i društvene namjene (D4), kako bi se osigurali dodatni kapaciteti za predškolski odgoj, uzimajući u obzir rastuće potrebe za predškolskim ustanovama na području Gradske četvrti Brezovica. Vijeće podržava traženja građana, da se sportsko-rekreacijski sadržaji ne planiraju u neposrednoj blizini postojećih stambenih objekata, kako bi se očuvao standard stanovanja, smanjila buka te osigurao skladan suživot privatnih i javnih prostora. Vijeće Gradske četvrti Brezovica predlaže nadležnim gradskim tijelima da razmotre izmjenu Prijedloga.
3. Ovaj će zaključak biti dostavljen Gradskom uredu za gospodarstvo, ekološku održivost i strategijsko planiranje – Sektoru za strategijsko i prostorno planiranje i Zavodu za prostorno uređenje Grada Zagreba.
/ Tomislav Cavrić zahvaljuje na dolasku i na sudjelovanju u radu te pozdravlja goste koji napuštaju sjednicu iz Gradskog ureda za gospodarstvo, ekološku održivost i strategijsko planiranje te Zavoda za prostorno uređenje Grada Zagreb. /
/ Na sjednicu u 17:13 dolazi član Vijeća Ivica Mavračić. /

Ad. 3. Prijedlog zaključka o stavljanju izvan snage Zaključka o preraspodjeli sredstava u Financijskom planu Gradske četvrti Brezovica za 2025.


Predsjednik Vijeća Tomislav Cavrić informira članove o Prijedlogu zaključka te otvara raspravu. Nakon kraće rasprave Prijedlog zaključka daje na glasovanje.
Vijeće je jednoglasno (9 „za“) donijelo


ZAKLJUČAK
o stavljanju izvan snage Zaključka o preraspodjeli sredstava u Financijskom planu
Gradske četvrti Brezovica za 2025.

1. Vijeće Gradske četvrti Brezovica stavlja izvan snage Zaključak o preraspodjeli sredstava u Financijskom planu Gradske četvrti Brezovica za 2025. (KLASA: 024-08/24-002/302; URBROJ: 251-13-11-8/002-24-6 od 30. prosinca 2024.)

1. Ovaj Zaključak će se dostaviti Gradskom uredu za mjesnu samoupravu, promet, civilnu zaštitu i sigurnost na dalje postupanje.

Ad. 4. Prijedlog zaključka o prijedlogu promjeni trase prometovanja autobusne linije
132 Savski most – Goli Breg - Brezovica

Predsjednik Vijeća Tomislav Cavrić informira članove o Prijedlogu zaključka te otvara raspravu. Nakon kraće rasprave Prijedlog zaključka daje na glasovanje.
Vijeće je jednoglasno (9 „za“) donijelo

ZAKLJUČAK
o prijedlogu promjeni trase prometovanja autobusne linije
132 Savski most – Goli Breg - Brezovica

1. Vijeće Gradske četvrti Brezovica temeljem traženja Vijeća Gradske četvrti Novi Zagreb – zapad razmotrilo je prijedlog promjene trase prometovanja autobusne linije 132 Savski most – Goli Breg – Brezovica na način da autobus u svim polascima prolazi kroz naselje Blato.
         
1. Vijeće Gradske četvrti Brezovica nije suglasno s prijedlogom promjene trase prometovanja autobusne linije 132 Savski most – Goli Breg – Brezovica. Također, traži da se razmotri zahtjev Vijeća Mjesnog odbora Demerje za uvođenjem dodatnog polaska na autobusnoj liniji 132 Savski most – Goli Breg – Brezovica sa Savskog mosta u 14:30 sati.

2. Ovaj se zaključak dostavlja Zagrebačkom električnom prometu d.o.o. i Vijeću Gradske četvrti Novi Zagreb – zapad na znanje.

Ad. 5. Prijedlog zaključka o prijedlogu suorganizacije tradicijskih manifestacija
kao načina zaštite nematerijalne kulturne baštine
Predsjednik Vijeća, Tomislav Cavrić, informira članove o Prijedlogu zaključka te otvara raspravu.
Srećko Tartar iznosi prijedlog da se u Prijedlog zaključka uvrsti obilježavanje Nedjelje Svete Obitelji u Ašpergerima, uz obrazloženje potrebe za uvrštavanjem navedene manifestacije. Nakon kratke rasprave, predsjednik Vijeća predlaže da se Prijedlog zaključka dopuni sukladno prijedlogu Srećka Tatara. Članovi Vijeća jednoglasno (9 "za") prihvaćaju prijedlog izmjene.
Dopunjeni i izmijenjeni Prijedlog zaključka potom se daje na glasovanje.
Vijeće je jednoglasno (9 "za") donijelo zaključak.

ZAKLJUČAK
o prijedlogu suorganizacije tradicijskih manifestacija
kao načina zaštite nematerijalne kulturne baštine

1. Vijeće Gradske četvrti Brezovica raspravljalo je o mogućnostima jačanja organizacije tradicijskih manifestacija duboko ukorijenjenih u narodnu tradiciju, a to su:
- Petrovo i Pavlovo u Demerju (27.–29. lipnja 2026. – Dan Mjesnog odbora Demerje),
- Vidovo u Brezovici (13.–15. lipnja 2026. – Dan Mjesnog odbora Brezovica),
- Janjinje u Odranskom Obrežu (25.–26. srpnja 2026. – Dan Mjesnog odbora Odranski Obrež),
- Nedjelja Svete obitelji u Ašpergerima (1.-2. kolovoz 2026. – Dan Mjesnog odbora Kupinečki Kraljevec II.).
Ove manifestacije obuhvaćaju vjerske svečanosti, folklorne nastupe, pučke običaje, sportska i vatrogasna natjecanja, a ključne su za očuvanje lokalnog identiteta i kulturne baštine zajednice.
2. Slijedeći primjer uspješne zajedničke organizacije Ivanja u Novom Zagrebu – Kupinečkom Kraljevcu, Vijeće Gradske četvrti Brezovica predlaže da se razmotri uvrštavanje navedenih manifestacija u kulturne programe za 2026. godinu te predlaganje odobrenja financijska sredstva iz Proračuna Grada Zagreba.
3. Ovaj zaključak dostavlja se Centru za kulturu Novi Zagreb na daljnje postupanje.
Ad. 6. Prijedlog zaključka o davanju mišljenja na Prijedlog zaključka o kupnji nekretnine (u svrhu izgradnje prometnice A1 unutar UPU USA škola, s komunalnom i drugom infrastrukturom, propustom i izgradnjom retencijskog bazena u Zagrebu)

Predsjednik Vijeća Tomislav Cavrić informira članove o Prijedlogu zaključka te otvara raspravu. Budući da se nitko nije javio za riječ, Prijedlog zaključka daje na glasovanje.
Vijeće je jednoglasno (9 „za“) donijelo





ZAKLJUČAK
o davanju mišljenja na Prijedlog zaključka o kupnji nekretnine

1. Vijeće Gradske četvrti Brezovica razmotrilo je Prijedlog zaključka o kupnji nekretnine u svrhu izgradnje prometnice A1 unutar UPU USA škola, s komunalnom i drugom infrastrukturom, propustom i izgradnjom retencijskog bazena u Zagrebu.
2. Vijeće daje pozitivno mišljenje na Prijedlog zaključka o kupnji nekretnine u svrhu izgradnje prometnice A1 unutar UPU USA škola, s komunalnom i drugom infrastrukturom, propustom i izgradnjom retencijskog bazena u Zagrebu.
3. Ovaj će zaključak biti dostavljen Stručnoj službe Gradske uprave.
Ad. 7. Prijedlog zaključka o davanju mišljenja na Prijedlog zaključka o ponudi naknade za zemljište preneseno u vlasništvo Grada Zagreba (zemljište oznake z.k.č. 2926/8, Topolovke oranica, upisane zk.ul. 817 k.o. Brezovica (parcela Dječjeg vrtića Brezovica u sklopu UPU USA ŠKOLA Brezovica)

Predsjednik Vijeća Tomislav Cavrić informira članove o Prijedlogu zaključka te otvara raspravu. Budući da se nitko nije javio za riječ, Prijedlog zaključka daje na glasovanje.
Vijeće je jednoglasno (9 „za“) donijelo







Z A K L J U Č A K
o davanju mišljenja na Prijedlog zaključka o ponudi naknade za zemljište preneseno u vlasništvo Grada Zagreba

1. Vijeće Gradske četvrti Brezovica razmotrilo je Prijedlog zaključka o ponudi naknade za zemljište preneseno u vlasništvo Grada Zagreba oznake z.k.č. 2926/8, Topolovke oranica, upisane zk.ul.817 k.o. Brezovica (parcela Dječjeg vrtića Brezovica u sklopu UPU USA ŠKOLA Brezovica).
2. Vijeće daje pozitivno mišljenje na Prijedlog zaključka o ponudi naknade za zemljište preneseno u vlasništvo Grada Zagreba oznake z.k.č. 2926/8, Topolovke oranica, upisane zk.ul. 817 k.o. Brezovica (parcela Dječjeg vrtića Brezovica u sklopu UPU USA ŠKOLA Brezovica).
3. Ovaj će zaključak biti dostavljen Stručnoj službe Gradske uprave.
Ad. 8. Prijedlog zaključka o prijedlogu lokacija za postavljanje Viktorija zdenaca
Predsjednik Vijeća, Tomislav Cavrić, informira članove o Prijedlogu zaključka te otvara raspravu.
Irena Borovina predlaže nadopunu prijedloga s lokacijom u Horvatima, dok Marina Pucević predlaže dopunu s lokacijom u Odranskom Obrežu.
Vijeće prihvaća predložene nadopune, nakon čega predsjednik daje Prijedlog zaključka na glasovanje.
Vijeće je jednoglasno (9 "za") donijelo zaključak.

ZAKLJUČAK
o prijedlogu lokacija za postavljanje Viktorija zdenaca

1. Vijeće je razmotrilo potrebe za postavljanje Viktorija zdenaca na području Gradske četvrti Brezovica.
                                        
2. Vijeće predlaže postavljanje Viktorija zdenca na sljedećim lokacijama:

· Prioritetna lokacija: površina uz Ribnjak u Brezovici, u Golobreškoj ulici.
· 1.) Zamjenska lokacija: površina uz Osnovnu školu Stjepana Bencekovića u Horvatima, na adresi Horvaćanski trg 1.
· 2.) Zamjenska lokacija: površina između objekta Dobrovoljnog vatrogasnog društva Odranski Obrež na adresi Obreška 119 i objekta dječjeg vrtića Botinec na adresi Šimiri 2.

3. Ovaj se zaključak dostavlja Gradskom uredu za obnovu, izgradnju, prostorno uređenje, 
graditeljstvo i komunalne poslove na daljnje postupanje.

Ad. 9. Pitanja, prijedlozi i prigovori

	Ivica Kovačić postavlja vijećničko pitanje o statusu inicijative za uvođenje autobusne linije na relaciji Obrež – Dragonožec – Brezovica – Savski most. Također traži očitovanje o izgradnji kanala uz Brebernički potok (kanal Strmec), navodeći kako su ispunjeni svi zahtjevi Hrvatskih voda, ali se radovi ne izvode već dvije godine. Dodatno pita je li na zavojima ugrađen sav predviđeni kamen, s obzirom na to da zaštita od urušavanja nikada nije izvedena. Zatražio je i sastavljanje službenog dopisa o statusu radova na postavljanju bankina na Breberničkoj cesti, koji bi se uputio Podružnici Zagrebačkih cesta.
Marina Pucević postavila je pitanje o statusu izrade prometnog elaborata, izdavanju rješenja te postavljanju uzdignute plohe na križanju Obreške i Dragonožečke ulice. Petar Vukelić odgovorio je da je za navedeno križanje zaprimljen prijedlog elaborata.
Srećko Tatar postavlja pitanje o statusu izgradnje nogostupa u ulicama Starjak i Matički. Petar Vukelić odgovara kako je Ulica Starjak uvrštena u prenesene akcije, te da je od Zagrebačkih cesta zaprimljen odgovor prema kojem radovi neće moći biti izvedeni dok se ulica formalno ne kategorizira kao nerazvrstana cesta. Navodi da je dobio informaciju kako bi postupak kategorizacije trebao biti dovršen do kraja godine. Dodaje da će provjeriti status Ulice Matički, koja se nalazi u programu građenja.
Vladimir Iviček zatražio je sastavljanje službenog dopisa vezanog uz problem nakupljanja vode u Hudobičkoj i Pekarskoj ulici.
Budući da je dnevni red iscrpljen i da se nitko više nije javio za riječ, predsjednik je zaključio 48. sjednicu Vijeća Gradske četvrti Brezovica.
            Dovršeno u 17:52 sati.


KLASA: 024-08/25-002/64
URBROJ: 251-13-11-2/006-25-2
Brezovica, 24. ožujka 2025.

           Zapisnik izradio:
        Valentin Kovačević
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                        Tomislav Cavrić, mag.ing.el.techn.inf.

Izvješće o glasanju na 48. sjednici Vijeća Gradske četvrti Brezovica 24. ožujka 2025.

